《老子画象》
宋代·刘挚

敝周僿于文，老子谈大道。仁义已末流，体法固行潦。

虚无抱玄珠，清净为至宝。掊斗息群竞，死圣止大盗。

谓可愚斯民，狂澜复既倒。不知世大变，万伪火就燥。

欲以区区言，反俗入羲昊。浑沦五千言，道德何浩浩。

汉尝求其说，施用未深造。衣食已有滋，烦苛以能埽。

惜哉衰世士，学术失探讨。流而为刑名，惨礉极枯槁。

但见多申韩，举皆罪黄老。圣人无常师，有善取舆皂。

问礼固有然，谁谓孔徒小。遗貌知是非，君无论丑好。

作者简介：刘挚（公元1030——1098年），字莘老，永静东光人。嘉祐四年中进士甲科，能力出众，政绩卓越。因刘挚一生刚直不阿，正气森严，忠贞爱国，宋哲宗死后，韩忠彦为右丞相，为刘挚翻案，并给予“忠肃”称号，后被追赠为“元祐忠贤”。刘挚平生酷爱学习，治学严谨，才华横溢，他撰写的《忠肃集》曾被后人广为流传。